In nomine sanctae et indiuiduae Trinitatis. Karolus gratia Dei rex. Si enim ecclesiarum Dei utilitatibus seruorumque eius commoditatibus dignanter consulimus, id nobis procul dubio ad praesentis uitae subsidium et aeternae remunerationis emolumentum minime profuturum ambigimus. Idcirco nouerit omnium sanctae Dei ecclesiae fidelium nostrorumque tam et praesentium quam et futurorum industria quia ueniens charissimus nobis Adelardus comes et abbas coenobii Sancti Symphoriani eximii martyris Christi, in suburbio Aeduae urbis siti, una cum reuerendissimo Iona eiusdem urbis praesule, innotuit serenitati nostrae qualiter eiusdem monasterii suorum fratrum necessitates consideraret et utilitatibus consuleret resque quas ex eadem abbatia eorum usibus delegatas inuenerat conseruaret et, quae necessaria iisdem usibus defuisse compererat, ad supplementum eorumdem adiicere curaret. Quae omnia nostris obtutibus scripto obtulit, immo et petiit quatenus nostrae auctoritatis praecepto sic mansura confirmare dignaremur. Eae siquidem res nominatim expressae sunt: in pago Alsense uidelicet in uilla Blanziaco mansi XX cum ecclesia una; et in pago Belnense ecclesiae duae; et in uilla quae uocatur Possionis mansi sex; et in Montelio uineolae medietariae modiorum LX; et reliquae uineolae similiter medietariae per diuersa loca sitae modiorum LX; et per diuersa similiter loca mansi XVI in eleemosina sibi dati suorumque arbitrio attributi; et in praedicto pago in uilla nomine Vasmaro ecclesia una cum XXVII mansis; et in pago Augustodunensi capella una. Iis quoque addidit memoratus Adelardus in circuitu eiusdem monasterii siue claustri ipsius pratum unum et colonicas quinque et dimidiam cum terris absis ex suo indominicatum. Concessit etiam ecclesiam Sancti Dionisii cum colonicis quinque; item in pago Belnense in uilla Nolaico colonicas quinque, quas eiusdem ecclesiae custos habuisse dignoscitur. Praeterea est ibi quaedam cellula in honore Sanctae Mariae dicata, in qua deseruiunt diuinis cultibus canonici sex, quorum usibus confirmamus perenniter seruiendos illos mansos septem in pago Belnense qui noscuntur adtinere ex ratione Sancti Ioannis et illas terras absas ex ratione Sanctae Mariae infra muros urbis sitas. Et de supradicto pristino iure est in possessionem ad uinaticum colonica una et uinea una modiorum quinquaginta, quam Ionas ad eamdem ecclesiam taliter de suo proprio delegauit, uti inde sumptus colligeretur, donec fiscus quem disperserat ex integro reformaretur ac deinceps, hoc expleto, ad uinaticum fideliter deseruiret. Est ibi etiam pratum eodem ministro delegatum prope monasterium situm. Cuius petitionem, quia satis nobis rationabilis ac salutifera uisa est, libenter suscipientes, hoc magnitudinis ac celsitudinis nostrae praeceptum memorati coenobii sanctis fratribus fieri darique iussimus, per quod praefixas res omnes, cum omnibus rebus ad se pertinentibus, quae amissae sunt, scilicet clausum unum qui adtinet ad suprascriptam uillam Wasmarum, cum praefata ecclesia et uiginti septem mansis, cum omnibus terris et caetera omnia quae iam supra taxata sunt, cum summa integritate, eorum usibus perenniter famulandas decernimus et iure perpetuo seruiendas confirmamus, nemine inhibente uel contradicente dispositioni eorumdem, non abbate uel ulla iudiciaria potestate, sed, iis sumptibus ubertim oblectati, ualeant, Domino auxiliante, perpetuis temporibus pro nobis nostraque unanimi coniuge Hermentrude et charissima prole Dei omnipotentis misericordiam iugis precibus exorare. Vt autem haec nostrae auctoritatis roboratio maiorem in Dei nomine per superuenientia tempora obtineat uigorem, anuli nostri impressione subter eam insigniri iussimus et manu propria roborauimus. Signum Karoli gloriosissimi regis. (Monogramme figuré). Data XVI kalendas iulii, indictione tertia, regnante Karolo gloriosissimo rege, anno XXVI regni eius. Actum Pontigoni palatio. In Dei nomine, feliciter. Amen.